ከዚህ የተነሳም “ኢትዮጵያ ትቅደም ያለ ምንም ደም” የሚል ሸጋ መፈክር እያሰማ ቀዳማዊ ሃ/ስላሴን ከዙፋናቸው አስወግዶ እራሱን በዘውዳዊው አገዛዝ ምትክ ወደ መንበረ ስልጣኑ ያመጣው የደርግ ወታደራዊ ስርዓት፤ “ህዝባዊ መንግስት ይመስረት” የሚል ጥያቄ አንስተው የተቃውሞ እንቅስቃሴ ለማካሄድ የሞከሩ የፖለቲካ ፓርቲዎችን፤ በቀይ ሽብር የነፃ እርምጃው ጭፍጨፋ አማካኝነት እያሳደደ ድራሻቸውን ያጠፋበት ዘግናኝ ክስተት በዚህ ሀገር ከተሞች ውስጥ ያስከተለው እልቂት መላውን ኢትዮጵያውያን ህዝቦች የሰላም ያለህ ያሰኘ እንደነበር አይዘነጋም። እንግዲያውስ እቺን መከረኛ ሀገር ወደለየለት የእርስ በርስ ጦርነት ዓውድማነት እንድታመራ ያደረጋት የያኔው የደርግ ምህረት የለሽ ጅምላ ግድያ እንደነበር ነው የታሪክ መዛግብት የሚያመለክቱት። እናም ዛሬ ላይ “የቀይ ሽብሩ ዘመን” እየተባለ ከሚወሳው አስከፊ የሀገራችን ፖለቲካዊ ታሪክ ጀምሮ ከወታደራዊው መንግስት የነፃ እርምጃ ጭፍጨፋ በተዓምር የመትረፍ ዕድል የገጠማቸው ብዙ ሺህ ኢትዮጵያውያን ቀለም ቀመስ ወጣቶች፤ እንደ ምንም ብለው ከየሚኖሩበት ከተማ እየመጡ ለትጥቅ ትግል ወደ ገጠራማው የሀገራችን ክፍል እንዲሸሹ መገደዳቸውን ተከትሎ ነው፤ የዕርስ በርሱ ጦርነት የተራዘመ አዙሪት የተጀመረውም። ምንም እንኳን ገና ከንጉሱ ዘመነ መንግስት ጀምሮ ለኤርትራ ክፍለ ሀገር ህዝብ ነፃነት ነፍጥ አንግበው በመታገል ላይ የነበሩትን አስገንጣይ ቡድኖችን ጨምሮ፤ እንደ ኦ.ነ.ግ. ዓይነቶቹ (ተመሳሳይ የማስገነንጠል ዓላማ የነበራቸው) የፖለቲካ ድርጅቶች፤ ከቀይ ሽብሩ ዕልቂት ቀደም ብሎ ሳይመሰረቱ እንዳልቀሩ ቢታመንም ቅሉ፤ የትጥቅ ትግል ማካሔድ ብቸኛው አማራጭ ተደርጎ የተወሰደው ግን ደርግ የቀይ ሽብር ነፃ እርምጃን በተቃዋሚዎቹ ላይ ማወጁን ተከትሎ ነው ማለት ያቻላል።
